Ороп тартма

Ороп тартма, лебедка – ийкем кыймылдоочу аркан же чынжырдын жардамы менен жүктү көтөрүп-жылдыруучу машина. Ороп тартма туруктуу жана кыймылдуу болуп бөлүнөт: туруктуу ороп тартма кыймылсыз же кыймылдуу негизге орнотулат же болбосо дубалга жана шыпка бекитилет. Кыймылдуу ороп тартма рельстүү же рельси жок арабага орнотулат. Ал кол же машина менен, электрдик, ичинен күймө, буу, гидравликалык, пневматикалык кыймылдаткычтар аркылуу кыймылга келет. Фрикциялык барабаны тик жайгашкан ороп тартма шпил же кабестан деп аталат. Ороп тартманын көтөрүү күчү мамлекеттик стандарт менен бекитилип, 2,5ден 2000 кНдун чегинде болот. Ороп тартма жүктөп-түшүрүү, курулуш, монтаждоо, ремонт жана кампа жумуштарында, кыймылдуу курамы менен маневрдүү жумуштарды аткарууда, жыгач ташууда жана аларды иреттеп жыюуда, кемени жылдырбай кармап турууда кызмат кылат. Ошондой эле жер казуучу жана жол куруучу машинанын, көтөрүүчү крандын, аркан жолдун, кыргычтуу жана бургулоочу орнотмонун (установканын) бир бөлүгү катары жумуш аткарат. 
Категория:Техника
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7